АҞӘА, жьҭаара 18– Sputnik, Бадраҟ Аҩӡба. Енри Агрба Жәларбжьаратәи еилаԥсоу аиқәԥаразы атурнир Fight Nights Global далахәхараны дыҟоуп. Атурнир мҩаԥысуеит Шәача, жьҭаара 19 рзы. Абри атәы Sputnik Аԥсны иазааицҳаит аспортсмен иазыҟаҵаҩ Асҭамыр Арсҭаа.
"Мызкы иназынаԥшуа Адлер аҽазыҟаҵарақәа мҩаԥаагон. Енри ақәгылара ибзианы дазыхиоуп", - иҳәоит азыҟаҵаҩ.
Аринг аҿы Енри Агрба дицықәгылоит Ҟабарда-Балкариатәи аспортсмен Ислам Картлыков.
"Ари ақәгылара иара идебиут ауп азы аинформациа маҷны иҳамоуп. Дара 77 кьыла зыкапан наӡо рыгәҭа иқәгылоит", - иҳәеит Асҭамыр Арсҭаа.
Енри Агрбеи Ислам Картлыковы реиԥылара иалагоит асааҭ 18:00 рзы, атурнир ишиашоу ицо аканал ала иднарбоит ателеканал "Матч! Боец".